khistorydata/jeongjo-sjw-relations huggingface dataset:
정조 1년
丁酉十一月初四日午時。上御熙政堂。晝講。詣臺臺臣下直守令同爲入侍時。知事鄭尙淳。特進官金華鎭。參贊官吳載紹。侍讀官沈有鎭。檢討官南鶴聞。記事官鄭東浚。記注官金鳳顯。記事官金勉柱。宗臣安昌君燝。武臣副護軍田見龍。持平金翊休。懷德縣監沈定鎭。龜城府使權拭。以次進伏訖。上讀前受音訖。有鎭進講論語第一卷。自子曰爲政以德。止不踰矩。上讀新受音訖。有鎭曰。學而篇下有爲政篇者。學然後可以爲政之意也。爲政以德。如北辰居其所而衆星共之者。此指人君之爲政。蓋以皇極之極。譬北極之極也。北極。天之中也。夫天圓而包外。地方而居中。天與日月。左右旋轉。而北極與南極。止一處不動。徹上徹下。方地居中。此所謂大中。而想其形。宛成中字樣。爲衆星之標準。此北極所以尊於衆星也。人君建中之治。亦猶是也。惟精惟一。允執厥中。無所偏倚。主一無適。則四方取則。以我國論之。我殿下建中于漢陽。則臣民化之。爲監司者。立中于其道內。爲守宰者。立中于其縣內。爲民者。各立其中于其家內。此洪範所謂會其有極。歸其有極。而中庸所謂致中和。天地位萬物育焉者也。爲政以德者。自允執厥中中流出。蓋德者。以字義言之。卽直心也。政者。以字義言之。敎之以正。而正者一止也。此皆中立不遷之義也。伏願殿下。象北辰居其所之義。允執厥中。以是中而爲德。以是德而爲政。一政一令。莫不由中字做去。則此政合夫子爲政以德之義。而帝堯之光被四表。格于上下。不過如是已矣。如此等處。深留睿念。是臣區區之望也。鶴聞曰。十五志于學以下。皆是聖人之歷序進德次第者。而先儒箋註。多以夫子以天縱之聖。不思而得。不勉而中。豈有此循序漸進之理。此出於勉戒後學之意。是說雖或近之。而臣意則吾夫子。雖是生知之大聖。其安行造極之際。亦豈無獨覺其進。而人不及知者乎。蓋以進學次第論之。則三十而立。乃聖功之第一頭腦也。立者。卽有以自立之謂也。心志已定。德基已成。守之固而無所事志。則不惑知天命。已在於立字中包括。而至於耳順不踰矩。皆從一立字做去。立之義。豈不大哉。昨日講筵。以立志有所下敎者。而此立字。不獨於聖學上所當體驗。朝廷之一政一令。天下之百千物事。無非從立志後做得。雖以近日事言之。懲討方行。而元兇巨魁。尙今晏如。上下相持。彌月不已。此則立法不固之失也。御極以後。激揚之政。可謂至矣。俗尙終未丕變。此則立紀綱不嚴之失也。凡此數事。皆由於殿下立志之工。猶有未盡底處而然也。殿下春秋鼎盛。孔聖成立之年。行將近之矣。伏願於立字上。深留聖意。勉勉體行。卽臣區區之望也。上曰。上下番所陳。俱好矣。尙淳曰。爲政二字。上番已奏。而若以德之一字爲政。則不期化而自化。堯舜之治。亦不過於爲政以德四字。伏願殿下。體念於斯焉。上曰。所陳。好矣。華鎭曰。下番旣以聖學工夫之次序仰奏。而夫子以天縱生知之聖。言其進學次序之如此者。但爲後之學者立法。使之盈科而進之意也。以夫子生知之聖。不得其位。故未能行道於天下。而今我殿下。春秋鼎盛。且御九五之位。伏願體夫子進德之序。行夫子未行之道焉。上曰。所陳。好矣。載紹曰。臣本疎於經義上工夫。而經筵上下番。已陳文義。別無仰奏矣。上曰。爲政以德。與下文道之以政之政。同一政字。則訓誥之不同。何也。有鎭曰。道之以政。與下文道之以德。相對言之。故與上文爲政以德之政字。煞有異矣。上曰。中庸首章。所謂修道之敎。集註釋之曰。敎則禮樂刑政之屬是耳。然則與此章道之以政。齊之以刑之意同歟。此篇則刑與政。分而言之。抑有所主而言歟。鶴聞曰。道之以德。齊之以刑。卽分而言之者。而蓋刑與德。倂行而不悖者也。與中庸註釋之意。似無異同矣。上曰。齊之以刑云者。非專用法制禁令之謂也。人君爲治之道。亦不可以刑政爲主。必齊之以德禮。然後可以相濟。蓋刑政。聖人不得已用之者也。有鎭曰。然矣。上曰。此云思無邪。人心之動。非特思而已。不曰意。不曰志。必曰思者。何也。鶴聞曰。詩出於情思。故似以思字言之矣。上曰。詩三百。擧大數而言之者也。若以正雅正風。謂之思無邪則可也。而至於鄭衛之淫風陋俗。有何思無邪之可言歟。鶴聞曰。雖以鄭衛之風。見之者感發懲創。則亦可以思無邪矣。上曰。思無邪者。卽指詩人而言乎。指他人而言乎。有鎭曰。思無邪。卽指他人之見詩者而言之矣。上曰。此則似然矣。上曰。十五而志于學。三十而立。四十而不惑。皆以間十年言之。而獨不言二十。何也。鶴聞曰。二十卽十五三十之間。故似不分而言之矣。上曰。志于學之志者。可以指的而言歟。鶴聞曰。有志於學之意也。上曰。立字。卽立志之意乎。卽學問立基之意乎。鶴聞曰。似是立基之謂也。上曰。臺臣退去。臺廳傳啓。可也。仍命經筵先退。上曰。守令進前。權拭進伏。上下詢職姓名及履歷訖。命退。定鎭進伏。上下詢職姓名。又命誦七事訖。上曰。自桂坊時。已知汝矣。下往後。努力爲治。可也。仍命退。諸臣以次退出。
정조 1년
丁酉十一月初四日未時。上御誠正閣。藥房副提調。持加減交濟湯入侍時。副提調洪國榮。記事官柳孟養。記注官金鳳顯。記事官金勉柱。醫官慶絢。以次進伏訖。絢奉湯劑進前。上進御。上曰。宮城纔已告畢。而日寒漸劇。灰土成凍。必有頹圮之慮。如此則徒費許多財力。恐未免歸虛。是亦可悶。國榮曰。臣亦以此爲慮。而今番宮城。則全以熟石堅築。故灰土則略略揷入。雖解凍之後。必無頹圮之慮云矣。命讀諸道狀啓訖。命退去。諸臣以次出。
정조 1년
丁酉十一月初四日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。明日次對。依例爲之乎。國榮曰。別無時急稟定之事。故將爲頉稟云矣。上曰。日寒若此。宿衛軍兵之長處冷地。內巡軍之終夜呼寒。心甚矜悶。國榮曰。宿衛軍則自臣營時給炭石。內巡軍則各其營門造給靑襦衣。足可免凍寒之弊矣。上曰。闕內諸處守直軍襦衣。昨冬已爲申飭。而造給之時。恐有依前單薄之慮。自政院招戶郞。一番申飭。可也。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐。右副承旨吳載紹坐直。同副承旨申應顯坐直。注書柳孟養藥院直鄭東浚仕直。事變假注書林雲喆仕。
정조 1년
吳載紹。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。知道。
정조 1년
吳載紹啓曰。合辭方張之時。諫院連日闕啓。事甚未安。受由及傳旨未下外。大司諫柳戇。卽爲牌招。何如。傳曰。允。
정조 1년
以大司諫柳戇牌不進罷職傳旨。傳于吳載紹曰。只推。
정조 1년
鄭彦昇在外。代以林雲喆爲事變假注書。
정조 1년
以司諫任觀周。正言柳誼牌不進罷職傳旨。傳于吳載紹曰。只推。
정조 1년
吳載紹啓曰。司諫任觀周。正言柳誼。旣有只推之命。竝卽牌招。何如。傳曰。允。
정조 1년
李亨逵啓曰。事變假注書林雲喆。時無職名。令該曹依例付軍職。冠帶常仕。何如。傳曰。允。
정조 1년
吳載紹啓曰。工曹判書洪樂性。依下敎來待矣。
정조 1년
鄭民始。以弘文館言啓曰。本館上番副校理沈有鎭。以禁衛營從事官。價布捧上時。今日晝仕出去之意。敢啓。傳曰。知道。
정조 1년
李亨逵。以司饔院官員。以監膳提調意啓曰。漁夫契貢人等。連日呼訴內。卽今冬節已屆。魚族隱入不出。設網屢日。未免空還。闕供生事。迫在朝夕云。每年如此之時。例以可合他魚及活鷄。有參半代封之規。而莫重御供。自下不敢擅便。惶恐。敢啓。傳曰。代封。
정조 1년
又以備邊司言啓曰。吾義鎭漂人。從旱路入送時。所持物件中。卜重難運者。從厚折價以給之意。草記行會矣。卽見黃海監司徐有寧狀啓謄報。則漂人物件。依朝令從厚折給。而價銀三千一百三十四兩零。待回啓關下來。照數出給。卽爲發送爲辭矣。漂人卜物之難運者。道帥臣旣已參量折價。有此馳啓。依此擧行後。卽爲發送。使行未渡江前。領付灣上之意。分付。何如。傳曰。允。
정조 1년
丁酉十一月初五日辰時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。夜間聖體。若何。上曰。一樣矣。上曰。掖屬之隨事操切。非一非再。猶不懲畏。至於燒木事。昨年申飭。果如何而其中又多弄奸。良可痛駭。國榮曰。昨年濫捧之數。旣皆蕩減。則又何敢更有弄奸之弊乎。上曰。燒木一丹之重。例爲五十七斤。而猶慮濫捧。使之稱量斤重。則一丹之重。不過三十餘斤。聞其委折。則燈燭房下人。以依五十七斤例捧上。以三丹分作五丹。二丹則渠輩仍爲偸食。故斤數如是云矣。國榮曰。其奸巧之狀。可謂不一而足矣。上曰。莫重供上之物。猶爲弄奸。則此外必多作弊於貢人矣。國榮曰。不無其弊矣。命讀公事。命書判付訖。命退去。諸臣以次出。
정조 1년
丁酉十一月初五日巳時。上御熙政堂。晝講。詣臺臺臣同爲入侍時。知事鄭光漢。特進官李重祜。參贊官李亨逵。侍讀官沈有鎭。檢討官南鶴聞。持平兪岳柱。記事官鄭東浚。記注官金鳳顯。記事官金勉柱。以次進伏訖。上讀前受音訖。有鎭讀論語第一卷。自孟懿子問孝。止曾以是爲孝乎。上讀新受音訖。有鎭曰。孟懿子問孝。子曰無違。無違者。生事葬祭。皆以其禮之謂也。蓋禮者。天理之節文也。得爲而不爲者。悖於理也。不得爲而爲之者。亦悖於理也。爲其所得爲。然後合於禮。而方可謂之孝矣。此人子事親之道。而類推以去。則人臣事君之道。亦猶是也。不可以趨走承順。爲恭於其職分。爲其所當爲而合於天理而後。可謂事君以忠也。此非但人臣事君之禮當如是。人君使臣之道亦當如是。使大臣以大臣之禮。方可謂不悖於理。使言官以言官之禮。方可謂不悖於理。以至使百工庶官。皆以其禮。然後亦可謂不悖於理而盡君道矣。無違二字。卽夫子答人子事親之道。而聖人之言。涵弘蘊畜。無所不包。以至臣之事君。君之使臣。隨處皆然。熟讀玩賾。意味深長。伏願聖上留念焉。上曰。所陳。好矣。鶴聞曰。此篇問答。可見聖人敎人之方。而蓋父子主恩。君臣主敬。子之於父。雖有至愛之情。亦有至尊之義。若愛有餘而敬不足。則此所謂口體之養也。敬有餘而愛不足。則嚴威儼恪。亦非事親之道也。必也愛與敬。竝行不悖。然後方可謂孝之至也。由是言之。生事葬祭。非敬無以盡其禮。則無違亦是敬也。身體髮膚。受之父母。敢不敬歟云爾。則能念父母之憂疾。亦帶得敬字之義。至於色難。卽愉色惋容之謂也。愉惋之色。亦惟敬親者能之。然則欲求孝親者。就非從一敬字服膺乎。子游卽十哲中一人。見得高明。豈不知敬親渾浩。其味深長。所當留心體念處也。但帝王之孝。異於匹庶。以父子之恩。兼君臣之義。虞舜之大孝。周武之達孝。何莫非敬也。殿下新服丕緖。孔惕一念。亶在於繼志述事。丕承前休。以光聖孝。豈非殿下致敬之道乎。臣以一敬字仰勉。有若陳腐之談。而此非臣之言。卽聖人之言。聖人一言。無非實理。在殿下懋實之工。必於此等處。尤加省察。好矣。上曰。所陳。好矣。重祜曰。以此篇看之。聖人敎人之道。各隨其不足處而言之。至於愉色。亦不可謂孝矣。而以一敬字。發於心而存諸中。然後可謂孝矣。光漢曰。此篇問孝。夫子各隨其人而答之。此則不過爲庶人之孝也。中庸曰。武王之孝。其達孝乎。此卽帝王之孝也。伏願殿下。體念於帝王之孝焉。上曰。所陳。好矣。亨逵曰。上下番經筵已奏。別無贅陳矣。上曰。先儒曰子夏之病。子游之藥。蓋指其不足處而言之也。有鎭曰。然矣。上曰。樊遲問之而又問。孟懿子問之而又不問。懿子則已知而不問耶。有鎭曰。懿子之不問。似非已知而不問矣。上曰。惟其疾之憂。惟字疾字爲緊要字。而何字最有精神乎。有鎭曰。惟字尤有精神矣。上曰。孟懿子問孝。則曰無違。孟武伯問孝。則曰父母惟其疾之憂。子游問孝。則曰不敬何以別之。子夏問孝。則曰色難。四人之問。夫子之所答各異。此可見聖人敎亦多術處。而但敬之一字。不獨子游之所當勉也。凡世之欲孝其親者。不知敬字之義。則不可謂孝矣。有鎭曰。聖敎誠然矣。上曰。如無新啓。則臺臣退去。臺廳傳啓。可也。上命經筵先退。命書傳敎曰。其人進排。有溫堗燒木名色。而定例每丹重五十七斤。昨年以前。因其督徵。每丹重。至於百餘斤。其爲貢人之倒懸。明若觀火。予果於昨春。法外濫捧斤數。一竝蕩減。使之準定例斤數進排。意謂自此貢人庶或息肩矣。俄以燒木事。有稱量之命。而丹重只是三十餘斤。或以貢人之減斤進排爲意。渠輩以爲燈燭房下人之三丹分作五丹。而二丹消瀜之。故自不免減斤云。此非貢人之罪也。昨年申飭。果如何則差備下屬。焉敢復若是侵徵偸食乎。其間必有委折。事實之信否。貢人及差備下屬處。工判親執査覈後入侍。當有處分。以除貢人之弊。仍命退。承史以次出。
정조 1년
丁酉十一月初五日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆金勉柱。醫官慶絢。以次進伏訖。絢奉湯劑進前。上進御。命讀備邊司漂人發送草記及司饔院代封草記。國榮讀奏。上曰。燒木事。工判已査得云乎。國榮曰。今方査實。而姑未盡爲之矣。上曰。注書出去。工判斯速査覈。卽爲入侍事。分付。上曰。燒木分丹之弊。非近日創出者。其襲謬。流來已久云。若究其源。屬公其偸食之物。則徒致騷撓而已。不如釐革弊源。更爲定式也。國榮曰。聖敎誠允當矣。渠輩掩置之罪。雖難容赦。而若懲治其罪。屬公其物。則非但爲騷撓。殊非軫恤之意也。上曰。卿言。好矣。命退去。諸臣以次出。
정조 1년
丁酉十一月初五日申時。上御誠正閣。右承旨入侍時。右承旨鄭民始。記事官鄭東浚。記事官林錫喆金勉柱。以次進伏訖。上曰。工判入侍。賤臣承命而出。與工曹判書洪樂性偕入進伏。上曰。燒木事。果已査得乎。樂性曰。使之査覈。則御座溫堗所炊木外。一番入庫木爲五丹。而五丹內三丹。則分作五丹納之。而其餘二丹。自貢人處。以銀折價受之云。此則有異於討食。便同偸食。而蓋此弊非近日之創出。襲謬流來則已久矣。上曰。斤兩定式。則無論入庫頒賜。一丹皆爲五十七斤乎。樂性曰。然矣。上曰。斤兩之減。專由於分丹之故也。此雖曰流來謬習。本非元定名色。則便同偸用矣。昨年以前。則一丹爲百餘斤重。故特軫貢人之弊。依本定式。以五十七斤定給矣。近日則一丹不過爲三十餘斤云。故使之査問。則一丹之五十七斤定數自在。而每丹除出二十餘斤。故如是減斤云。雖是流來之謬習。而昨年申飭之後。所謂次知中官。不卽陳白。因以掩置。殊極痛駭。然到今一倂贖公。則實非軫恤之意。入庫及頒賜燒木。則每丹五十七斤內。十七斤則除出。以分劣名色給之。而每丹以四十斤。更爲定式施行。則在渠輩所損不多。名色亦正。此甚便好。此後則以四十斤定式。可也。仍命書傳敎曰。聞工判所奏。此非討食。卽偸用。向者五十餘斤之爲百餘斤。此濫捧也。謂之討食。可矣。今此三丹之分作五丹。而二丹消融。不可謂之濫捧。卽與貢人相議偸者也。此弊雖非昨今年創有之事。而昨年燒木每丹斤數。準式例釐正之後。當該次知之中官。曾無一言陳白者。又復如前襲謬。紀綱之掃地姑毋論。在渠輩人事道理。極可駭然。然何足說也。且昨春次知中官有罪斃者。姑從廣蕩之意。竝勿問。本事雖極無據。千餘兩銀子之所分食者。一竝屬公。殊非軫恤口腹之意。以今更爲定式者。工判旣承筵敎。使貢人知之。今所定式。以其瑣屑。雖不傳敎。在貢人別無所損。在中官名色亦正。如是之後。雖一箇之木。一立之錢。復有侵懲之事。燈燭房所屬。不但嚴懲。不言弊之貢人。亦當重勘。亦爲嚴飭。上謂樂性曰。朴東俊議律。何以爲之乎。樂性曰。以濫殺官吏之罪。考諸贖典。則極律不過爲永不敍用。而臺諫則以更加勘律爲請。此律之外。更無可據之律文矣。上曰。後日次對。議處。可也。仍命退。諸臣以次退出。
정조 1년
丁酉十一月初五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。俄者傳敎。何如。國榮曰。處分誠得當矣。上曰。掖屬之作弊於貢人。非一非再。而至於燒木偸用事。尤萬萬痛駭。初欲究覈嚴處矣。旣食之物。有難徵出。且次知中官已罪斃。姑從寬典。竝爲勿問矣。國榮曰。渠輩偸用掩置之罪。實爲難赦。而今此蕩滌勿問。非但渠輩之感祝。其在包容之聖德。尤益卓越矣。上曰。自此定式以後。貢人庶可息肩矣。國榮曰。在貢人可謂罔極之澤。而如是嚴飭之後。燈燭房所屬。必不敢復爲作弊矣。上曰。似然矣。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐直。左副承旨徐逈修式暇。右副承旨李秉模未肅拜。同副承旨申應顯疏批未下。注書柳孟養藥院直鄭東浚仕直。事變假注書林雲喆仕。
정조 1년
李亨逵啓曰。合辭方張之時。諫院連日闕啓。事甚未安。傳旨未下外。呈告人員。竝卽牌招。何如。傳曰。允。
정조 1년
以大司諫柳戇。司諫任觀周。正言柳誼。獻納洪周萬牌不進罷職傳旨。傳于李亨逵曰。只推。更爲牌招。
정조 1년
傳于鄭民始曰。大司諫柳戇。昨於違牌傳旨。以只推書下。故朝者該房。旣請牌招。未下批之前。混以違牌臺諫捧傳旨。此三罪俱發。不可罷職而止。前承旨吳載紹。罷職不敍。
정조 1년
以注書柳孟養上疏。傳于李亨逵曰。近日堂陞雖不嚴。小官焉敢若此。疏辭適足以添吳載紹之罪。何必給之。此上疏勿施。
정조 1년
鄭民始。以吏批言啓曰。本曹郞官。今當差出。而當次之人。方在違牌坐罷中。無以推移備擬。合有變通之道。何以爲之。敢稟。傳曰。敍用。
정조 1년
有政。吏批。判書金鍾秀進。參判李在簡病。參議李義翊進。同副承旨申應顯進。啓曰。大司諫及本曹郞廳。今當差出。而擬望之人乏少。外任竝擬。何如。傳曰。允。以李殷模爲正言。朴在源爲校理。李儒慶爲修撰。林蓍喆爲副修撰。洪樂命爲戶曹參判。李秉模爲禮曹參議。成光默爲敦寧主簿。李虎翊爲崇靈殿參奉。鄭志儉爲吏曹佐郞。養賢庫主簿單南述毅。
정조 1년
兵批。行判書鄭弘淳病。參判嚴璹病。參議任希簡入直進。參知李敬養病。同副承旨申應顯進。副司直洪樂命金亮行柳戇朴祐源。副司果曺遠振李頤祥柳誼李敬一。副司正林雲喆。以具宜謙爲長山別將。
정조 1년
傳于李亨逵曰。禁府都事任希游拿處。
정조 1년
又傳于曰。出付訓局罪人金光禹。渠以監書。旣當監守之役。致使雜人。如入無人之境。不可以決棍而止。移刑曹從重勘律後草記。杖則俄已決棍。徵贖事。分付。
정조 1년
鄭民始。以弘文館言啓曰。修撰安聖彬。疏批已下。卽爲牌招察任。何如。傳曰。允。
정조 1년
知敦寧李徽之疏曰。伏以臣罪在罔赦。罰止薄罷。曾未幾何。恩敍已降。繼有寵除。臣誠且惶且感。不知所措。臣於伊日。適値動駕。身帶別雲劍之任。祗謝帳殿。仍爲侍衛。而顧玆敦寧之職。苟無敦寧。則不得冒據。自是例也。玆敢仰籲。伏乞聖明。亟令該曹。照例遞改。不勝幸甚。答曰。省疏具悉。疏辭。下該曹。稟處。
정조 1년
修撰安聖彬疏曰。伏以臣猥叨館銜。承膺無路。荐犯違傲。益增罪戾。辜恩慢命。惶感靡措。況今亂逆纔誅。餘憂尙在。合辭方張。懲討是急。凡在三司之列。不可一日虛縻者。而第臣於見職。自有難冒之勢。年前洪彬之驀地詆斥。誠可駭怕。到今時移事冷之後。雖不足掛諸齒牙。追提前說。而在臣處義。唯當自引而已。昨夜違牌。蓋不獲已。嚴召又降。飭敎鄭重。恩數曠絶。感涕自零。固當竭蹶趨承。以伸叩謝之忱。而區區膠見。有難晏冒。玆敢略暴情實。冒死仰籲。伏乞聖明。俯垂諒察。亟遞臣所帶之職。以安私分。仍治臣逋慢之罪。以肅朝綱。不勝幸甚。答曰。省疏具悉。何過撕捱。爾其勿辭察職。
정조 1년
丁酉十一月初六日。兼春秋朴行淳。義禁府啓目。昌城前府使許𣷯。還穀逋欠罪。所當請刑。而曾經宣傳官。議處。何如。啓。傳曰。依同罪他守令。今日內照律放送後。草記爲良如敎。
정조 1년
義禁府啓目。晉州前牧使兪彦鉉。以許儆上言事。拿問定罪。啓。傳曰。日寒此劇。時牧使捧供。然後可以決折。就理間保放爲良如敎。
정조 1년
義禁府草記。時囚罪人兪彦鉉。笞五十收贖放送。啓。傳曰。知道。如有功議。各減一等。
정조 1년
義禁府啓目。寧邊前府使金熤。冒犯加分罪。曾經侍從。議處。何如。啓。傳曰。依同罪他守令。今日內。照律放送後草記爲良如敎。
정조 1년
義禁府啓目。龍川前府使李再煥。還穀加分罪。刑推得情。何如。啓。傳曰。依同罪他守令。今日內。照律放送後草記爲良如敎。
정조 1년
刑曹啓目。因慶尙監司李性源査啓。申玏等供辭。惟事漫漶。竝加嚴刑照律事。分付道臣。何如。啓。傳曰。依回啓施行爲旀。申玏段。情節殊甚可疑。是乃安性漢旣已物故之後。對質無路。屢次刑訊。亦云不小。照律定配爲良如敎。
정조 1년
義禁府啓目。向前李東植金煹等加分罪。照律。何如。啓。傳曰。依同罪他守令。今日內。照律放送後草記爲良如敎。
정조 1년
義禁府啓目。向前李尙直。逆札傳給罪。刑推得情。何如。啓。傳曰。議處爲良如敎。
정조 1년
丁酉十一月初六日辰時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。日寒轉酷。夜間聖體。若何。上曰。一樣矣。國榮曰。去夜寢睡。何以爲之乎。上曰。善寢矣。命讀咸鏡監營諸陵奉審狀啓。國榮讀奏。上曰。和陵定陵石物之折傷。尙不修改。每致顚仆之患。殊甚欠敬。何以則爲好耶。國榮曰。年久石物。不可改設。傷處以油灰塗着之外。無他道矣。上曰。雖以油灰塗着。爲風雨所剝落。則還爲顚仆。是可悶也。予意則傷處以銅匣環着。則此可爲支撐之道矣。國榮曰。此亦無妨矣。上曰。具明謙奪符宣傳官。昨已入來。而具明謙則尙無消息。拿來都事之稽緩。推此可知。極爲駭然。國榮曰。宣傳官則奪符後。不可暫時遲滯。倍道上來。故先於罪人之行矣。命退去。諸臣以次出。
정조 1년
丁酉十一月初六日巳時。上御誠正閣。右承旨入侍時。右承旨鄭民始。記事官鄭東浚。記事官林錫喆金勉柱。以次進伏訖。上命書傳敎曰。在外玉堂。違牌臺諫。一竝改差。又命書傳敎曰。政事當日爲之。命讀咸鏡監司趙㻐各陵奉審狀啓。民始讀奏訖。上命書傳敎曰。北伯狀啓中。定陵和陵。文石長明臺折傷。自數十年前奉審時執頉。尙不修改。豈以事係重大之致而然乎。新改雖難輕議。但爲塗灰。殊甚疎漏。待明春道臣更爲奉審。以銅匣緊緊護着。事甚便當。以此分付該曹。又命書知敦寧李徽之疏批及修撰安聖彬疏批。又命讀金吾公事訖。又命書判付。仍命退去。承史以次退出。
정조 1년
丁酉十一月初六日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆金勉柱。醫官慶絢。以次進伏訖。上命書傳敎曰。違牌臺諫改差之命。卽指傳旨未下李敬一一人。則該房何敢以臆見。竝捧改差傳旨乎。柳戇等之違牌傳旨。旣以只推命下。則混置現告者。非但未能照察。雖在惟允之地。臺諫去就。何不商審至此。然則如大司憲趙時俊。亦是違牌而只推者。何不同捧現告乎。其所擧行。甚爲矇然。其在重臺閣之道。不可薄推而止。該房承旨吳載昭罷職。上曰。該房之做錯。已無可言。而至於政廳承旨。亦難免不察之失矣。改差傳旨未踏下之前。豈可遽然入下直乎。國榮曰。此亦極是疎率之事矣。上曰。政官亦何以輕先備擬乎。國榮曰。政官只憑政院現告備擬。安知事狀之如許乎。上曰。此三望筒。當爲勿施矣。國榮曰。似然矣。命書傳敎曰。大司諫司諫正言一望。竝勿施。此是該房承旨不察之大者。臺臣則少無引義之端。以此申飭行公。仍令牌招就職。命入湯劑。絢奉湯劑進前。上進御。命退去。諸臣以次出。
정조 1년
丁酉十一月初六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。柳孟養陳疏。是何事也。如此微細之事。微末小官。敢控自引之章。此無他。堂陛不嚴之致也。至於承旨之捧納。亦是意外。旣爲經出。則請推啓辭。猶或可也。而上疏之捧納。極甚駭然。國榮曰。傳旨之混同捧入。旣是注書妄率之擧。而因此而承旨旣彼重勘。則注書自首之章。事或然矣。而院中之不爲退却。亦爲不審矣。上曰。以本事言之。注書雖言及現告。該房則當詳審後捧傳旨。今乃矇然不察。混同捧入。反欲歸罪於注書乎。國榮曰。聖敎誠然矣。若知其不可捧。則注書雖力請。豈可捧納乎。命讀各司草記訖。命退去。諸臣以次出。
정조 1년
丁酉十一月初六日初更三點。上御誠正閣。左承旨入侍時。左承旨李亨逵。記事官鄭東浚。記事官徐龍輔金勉柱。以次進伏訖。上命書傳敎曰。日寒若此。禁府輕囚。待判付放釋。刑曹輕囚。亦令放釋。又命書傳敎曰。禮曹參議李秉模。承旨除授。上曰。近日堂陛雖不嚴。柳孟養不過以小官。至有陳疏徑出之擧。事涉猥越。原疏勿施。可也。且以該房事言之。臺諫去就。何等重大。則詳審後捧傳旨。可也。而末乃歸罪於注書。其可成說乎。該承旨不察之失。於是乎大矣。亨逵曰。臺臣去就。實爲重大。而如是輕捧傳旨。該房不察之罪。在所難免矣。上命書金吾公事判付訖。仍命退。承史以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨徐逈修坐。右副承旨李秉模坐。同副承旨申應顯坐直。注書柳孟養藥院直鄭東浚仕直。事變假注書林雲喆仕。
정조 1년
藥房都提調徐命善。提調具允鈺。左承旨李亨逵啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。後日次入侍。宜矣。
정조 1년
以大司諫柳戇。司諫任觀周。正言柳誼牌不進罷職傳旨。傳于李秉模曰。只推。更爲牌招。
정조 1년
以同副承旨申應顯牌招啓辭。傳于鄭民始曰。何必牌招。而所惜者四百年院規。允。
정조 1년
傳于申應顯曰。草注紙五十卷。白綿紙五十卷。四油芚十五番。六油芚五番。簾二十浮。蘆簾五浮。入于惠慶宮。
정조 1년
李亨逵。以備邊司言啓曰。卽見全羅監司鄭元始狀啓謄報。則以爲異國人二十二名。漂到於羅州都草島前洋於老仇味。而考其票文。見其問情。則俱是福建省漳州府海澄縣商船之漂流者。彼人情願。船隻什物。旣無損傷。欲得柴油。從水路還歸云矣。今此漂人船隻。旣已完固。依其願捧手票後。直爲發送。而所着衣袴。以右水營休番木。精造以給。候風間糧米及越海糧。以沿邑儲置米。從優題給。柴油鹽醬魚藿等物。亦爲優給。以示朝家矜恤之德意。留注間。禁雜人看護等節。道帥臣處。一體嚴飭。分付。待其還送狀聞之來。令槐院撰出咨文。別定禁軍。騎撥下送于灣府。使之傳給鳳城將處。轉送于此京之地。何如。傳曰。允。
정조 1년
鄭民始。以禮曹言啓曰。議政府右議政徐命善疏辭內。以爲臣德薄命畸。年將六旬。尙無一子。疾病憂患。寄托無人。已與從父弟黃州牧使臣命敏相議。欲以其第二子潞修爲臣之子。乞令有司。特允所請事。據答曰省疏具悉卿懇。以卿心事。晩無一子。常以爲歎。今覽卿章。可謂慼矣。特許所請焉事。批下矣。旣有特許所請之命。向前黃州牧使徐命敏第二子潞修。立爲右議政徐命善之後。依例立案成給之意。敢啓。傳曰。知道。
정조 1년
徐逈修。以義禁府言啓曰。時囚罪人兪彦鉉原情公事判付內。時牧使捧供。然後可以決折。就理間保放事。命下矣。兪彦鉉。依判付。保放之意。敢啓。傳曰。知道。
정조 1년
又以義禁府言啓曰。時囚罪人金熤原情公事及李東植金煹等議處公事判付內。依同罪他守令。今日內照律放送後草記事。命下矣。金熤李東植金煹等。還穀留庫中。報營加分。不及折半。以不應爲公律。各杖八十。收贖放送之意。敢啓。傳曰。知道。
정조 1년
李亨逵。以義禁府言啓曰。時囚罪人李再煥原情公事判付內。依同罪他守令。今日照律放送後草記事。命下。而李再煥。還穀反作一千二百六十九石。那移四百二十四石。報營加分二千一百四十五石。擅分二百四十石。田結加執十一結七十負等。罪狀旣已遲晩矣。取考律文。則續大典倉庫條。有曰虛錄反作守令。徒三年定配。又五年禁錮。留庫中加分不及半者。奪告身。大明律那移條。有曰那移出納。還充官用者計贓。準監守自盜論罪。止杖一百流三千里。贖大典收稅條。有曰實結隱漏者十結以上。三年禁錮。大明律二罪俱發條。有曰二罪以上俱發。以重者論云矣。李再煥。從重論杖一百。依例收贖。告身盡行追奪。慶尙道昆陽郡流三千里定配。而依例發遣府書吏。押送配所。何如。傳曰。允。如有公議。減一等。
정조 1년
又以義禁府言啓曰。時囚罪人許𣷯原情公事判付內。依同罪他守令。今日內照律放送後草記事。命下矣。許𣷯。還穀報營加分及官餘穀名色。不能釐革之罪。雖已遲晩。逋欠那移及前官已用之耗。還徵私用等。各項罪狀。縷縷發明。與沈念祖書啓及口招相左。令該道道臣詳査啓聞後。稟處。何如。傳曰。允。保放査啓來到後。還囚。
정조 1년
李秉模。以刑曹言啓曰。輕囚放釋事。命下矣。依傳敎。輕囚罪人奴噲得奴泰淑金順恒金光禹。竝爲放釋之意。敢啓。傳曰。知道。
정조 1년
李亨逵。以兵曹言啓曰。今十一月初八日。龍虎營移設於濟生洞新定處所。而軍物機械。亦爲移置之意。敢啓。傳曰。知道。
정조 1년
又以都摠府言啓曰。副摠管徐有慶。以刑曹參判。本曹坐起晝仕出去。而逐日赴坐。煩稟未安。入番間。除草記往來之意。敢啓。傳曰。知道。
정조 1년
又以訓鍊都監言啓曰。依下敎。假近仗軍士尹得成。各別決棍十五度。査問則所供內。矣身以良人。爲齋洞居幼學朴達源婢夫。居生於其廊底。雇立資生。而近仗軍士雇立隨行。亦已十五年矣。昨日以全成澤代。耀金門把守之際。奎章閣內柴木。判付出給。故自永肅門募軍出入之時。率門軍士。入去奎章閣留直處乞柴。則留直欲以末端木應求之際。爲司鑰現捉。而此外別無所達納招之意。敢啓。傳曰。知道。指示之留直爲名漢。亦爲嚴棍。
정조 1년
又以訓鍊都監言啓曰。永肅門局別將及正領等。決棍査問事。命下矣。局別將李光國決棍十度。正韓世樞。領咸尙翼。各決棍十五度査問。則所供內。近仗軍士異於他。雜人無常往來。不能禁止。故果不辨眞假與不當入。不能禁斷之罪。惶恐遲晩納招之意。敢啓。傳曰。知道。
정조 1년
大司憲趙時俊。執義洪彦喆。持平兪岳柱。獻納洪周萬。校理李謙彬。副校理沈有鎭。副修撰安聖彬南鶴聞啓曰。請和緩。爲先削去其號。依律處斷。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。答三司曰。不允。
정조 1년
大司憲趙時俊。執義洪彦喆。持平兪岳柱。獻納洪周萬啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府設鞫嚴問。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請還寢龜柱發捕都事還來之命。亟令王府設鞫嚴問。快正邦刑。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。答兩司曰。不允。
정조 1년
執義洪彦喆啓曰。請大靜縣爲奴罪人金壽賢。依律處斷。請爲奴罪人河翼龍金重得。亟令王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府設鞫嚴問。期於得情。夬正王法。請削版罪人有臣宗甲義駿。竝令王府設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請定配罪人趙嵎。亟寢酌處之命。仍令王府設鞫得情。夬正王法。請減死安置罪人興老。亟寢酌處之命。仍令王府設鞫得情。夬正王法。答府曰。不允。
정조 1년
獻納洪周萬啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。夬正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。夬正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。夬施當律。請還寢秀愛福氷等酌處之命。依律處斷。請海美縣定配罪人申光復。更令王府嚴鞫得情。請楸子島定配罪人尹弘烈。亟令王府設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請定配罪人具翼遠。亟寢酌處之命。仍令王府嚴鞫得情。夬施當律。請減死安置罪人大燮。亟寢酌處之命。仍令王府設鞫得情。夬正王法。請減死罪人弼海。亟寢酌處之命。仍令王府設鞫得情。夬正王法。請放逐鄕里罪人尹得毅。施以屛裔之典。答院曰。不允。
정조 1년
持平金翊休疏曰。伏以合辭之請。久未蒙允。使人得共誅之元惡大憝。尙今假息於覆載之間。宗社之憂政深。神人之憤未洩。在臺閣之道。所當明目張膽。齊聲請討。以期於亟回天聽。快正王法。而惟彼薇垣多臺。有若無事時節。雍容辭巽者然。一味違召。久闕大論。臣誠慨然也。前諫長之諉以被斥。其所引義。容或可矣。至於或不思輿疾之義。或强引不當之嫌。偃便圖遞者。其在重合辭之道。宜有譴責之罰。而今此改差之命。失之太恕。可謂適中其願。臣謂前諫長外。諫院違牌諸臺。竝施譴罷之典。斷不可已也。臣朝者詣臺。以納言之待牌不得傳啓。敢此短章仰瀆。惟聖明垂察焉。傳曰。金翊休之疏。有未安者。旣已詣臺。則以啓辭爲之。可也。身在臺廳。伋伋上疏。有若時急者然。風憲之地。不可任其壞損之習。持平金翊休遞差。
정조 1년
丁酉十一月初七日。兼春秋朴行淳。義禁府啓目。觀此關東伯放未放啓本。則無本府所管。令各該衙門。稟處。何如。啓。傳曰。依允。
정조 1년
丁酉十一月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀同副承旨申應顯疏。上曰。申應顯旣是昨日政廳承旨。則不以臺諫傳旨之未下。言於政官。而致有不待傳旨而輕議臺望之擧。昨日以此連下嚴敎。而終不以此爲引嫌。反以替書傳旨。猥陳一疏。此何道理。良用慨然。國榮曰。不引其當引之嫌。强引其不當引之嫌。果是做錯矣。上曰。柳孟養。猥越之疏。肆然捧納。豈可成說乎。國榮曰。事事做錯。全是生疎之致矣。上曰。以承旨做錯。注書猥越之事。昨今酬應頗煩。實爲苦悶。國榮曰。臣以一院之長。不能檢飭。事多顚錯。致勤聖慮。不勝惶悚。上曰。卿則雖是一院之長。長處藥院。且兼宿衛。何以盡知院中事乎。命讀備局草記。國榮讀奏訖。上曰。右承旨入侍。出榻敎命退去。諸臣以次出。
정조 1년
丁酉十一月初七日巳時。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上命書傳敎曰。同副承旨申應顯事。極涉不緊矣。以替書傳旨。强引不當引之嫌。而至於昨日政官之不待傳旨。輕擬臺望。此非銓曹之失。卽政廳承旨。不以傳旨未下。言於政官之致。伊時旣以此屢下嚴敎。則自上飭敎。佯若不知。只以皮裏之事。陳章出去。少不以煩瀆爲懼。又若柳孟養之疏。尤何等猥越。則捧孟養之疏。呈自己之章。有若主張者然。近者予以止輦受言之義。雖尋常章奏。必皆漫應。而流弊至於此甚。若此不已。堂陛紀綱。其將委靡而掃如矣。應顯非不知重勘而原恕之。則或不無生疎之致。原疏給之。同副承旨申應顯。姑先越俸一等。此後復以吳載紹之事。有此煩瀆之擧。則是以載紹之事。貽君父之勞。予之酬應。不已疲乎。政院知悉。又命書傳敎曰。持平金翊休之疏。有未安者。旣已詣臺。則以啓辭爲之。可也。身在臺廳。汲汲上疏。有若時急者然。風憲之地。不可任其壞損之習。持平金翊休遞差。又命書金吾公事判付訖。仍命退。承史以次退出。
정조 1년
丁酉十一月初七日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。金翊休之詣臺陳疏。是何擧措。旣非時急之事。則傳啓後歸家陳章。亦未晩矣。而諫院違牌。是何等大事。臺啓未傳之前。有若時急者然。忙急論斥。非但臺體之壞損。擧措殊涉駭然。國榮曰。事非時急。而詣臺陳章。極是輕擧矣。上曰。申應顯入來乎。國榮曰。俄已承牌云矣。上曰。恕以生疎。姑先越俸。而前後做錯之失。不下於吳載紹矣。國榮曰。伏見申應顯處分傳敎。則眞可謂慈父之敎迷子。以渠所失越俸之命。實爲薄警矣。上曰。奎章閣攔入人。訓局皆已棍治云乎。國榮曰。皆已査問。將爲草記云矣。命退去。諸臣以次出。
정조 1년
丁酉十一月初七日酉時。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上命讀秋曹公事。仍命書判付。上曰。坐直誰也。民始對曰。臣及同副矣。上曰。昨日同副之事。極涉不緊矣。强引不當引之嫌。陳章出去。不以煩瀆爲懼。又捧入柳孟養之疏。有若自己主張者然。事極未妥矣。民始曰。昨日臣則申退。故陳疏之際。未得見之。而申退之前。亦無陳疏等說。卒引不當引之嫌。無端陳章出去。非但全無意義。其在分義。亦涉未安矣。上仍命退去。承史以次出。
정조 1년
丁酉十一月初七日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。昨日房望。申應顯拔去事。下敎矣。今則旣已牌招入直。而姑無房名。何以爲之乎。上曰。刑房爲之事。分付。命讀禁府議處草記。國榮讀奏。上曰。日寒若此。闕內巡更軍卒。冒寒經夜。必不堪耐。實爲矜惻。襦衣等節。卿須申飭。俾免凍寒之弊。可也。國榮曰。日氣猝寒之後。臣亦各別申飭矣。上曰。頃日嚴飭後。襦衣果無如前單薄之弊乎。國榮曰。今則比前稍厚云矣。上曰。然則果是申飭之效也。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐。右副承旨李秉模坐直。同副承旨申應顯坐直。注書柳孟養藥院直鄭東浚仕直。事變假注書未落點。
정조 1년
備忘記。司謁太明喆。書房色司鑰除授。
정조 1년
李亨逵。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 1년
李亨逵啓曰。事變假注書林雲喆。身病猝重。勢難察任。今姑改差。何如。傳曰。允。
정조 1년
以大司諫柳戇。司諫任觀柱。正言柳誼牌不進罷職傳旨。傳于李亨逵曰。只推。
정조 1년
以假注書望筒。傳于鄭民始曰。注書望。異於都政之序陞望。則不待初望之落點。初望之副末。又復撿擬於次望之首副。事甚矇然。當該翰注推考。此望筒勿施。更爲擬入。
정조 1년
傳于申應顯曰。靈光漂到人。纔到又泊。累次接應之際。凡事易致疎忽。各別申飭。旱路水路間。從其所願。斯速馳啓事。下諭于全羅監司處。
정조 1년
李亨逵。以訓鍊都監言啓曰。依下敎。奎章閣留直金厚福。決掍十五度之意。敢啓。傳曰。知道。
정조 1년
申應顯。以義禁府言啓曰。時囚罪人許𣷯。詳査啓聞後稟處事草記批旨內。保放査啓來到後還囚。李再煥流三千里定配事草記批旨內。如有公議。減一等事。啓下矣。許𣷯。依批旨內辭意保放。而李再煥海安君六寸親云。流三千里議減一等。杖一百收贖。告身盡行追奪。公忠道洪州牧龍谷驛。徒三年定配。而依例發遣府書吏。押送配所。何如。傳曰。允。
정조 1년
鄭民始。以司譯院官員。以都提調提調意啓曰。陳奏使行首譯李湛。發行後身病猝重。勢難赴燕云。不可不及今變通。其代。以嘉善張濂差遣。使之趁使行未到江前。馳往。何如。傳曰。允。
정조 1년
大司憲趙時俊。執義洪彦喆。持平兪岳柱。獻納洪周萬。校理李謙彬。副校理沈有鎭。修撰安聖彬。副修撰林蓍喆南鶴聞啓曰。請和緩。爲先削去其號。依律處斷。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。答三司曰。不允。
정조 1년
大司憲趙時俊。執義洪彦喆。持平兪岳柱。獻納洪周萬啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府。設鞫得情。請還寢龜柱發捕都事還來之命。亟令王府設鞫嚴問。夬正邦刑。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。答兩司曰。不允。
정조 1년
持平兪岳柱啓曰。請大靜縣爲奴罪人金壽賢。依律處斷。請爲奴罪人河翼龍金重得。亟令王府設鞫得情。夬正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請故判書李潭。亟施追削之典。請遠竄罪人洪達洙。亟令王府。更加嚴鞫。依律處斷。請遠竄罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請定配罪人趙嵎。亟寢酌處之命。仍令王府設鞫得情。夬正王法。請減死安置罪人興老。亟寢酌處之命。仍令王府設鞫得情。夬正王法。答府曰。不允。
정조 1년
獻納洪周萬啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。夬正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。夬正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。亟令嚴鞫夬正王法。請還寢秀愛福氷等酌處之命。依律處斷。請海美縣定配罪人申光復。更令王府嚴鞫得情。請楸子島定配罪人尹弘烈。亟令王府設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請定配罪人具翼遠。亟寢酌處之命。仍令王府嚴鞫得情。夬施當律。請減死安置罪人大燮。亟寢酌處之命。仍令王府設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請放逐鄕里罪人尹得毅。施以屛裔之典。答院曰。不允。
정조 1년
丁酉十一月初八日。兼春秋朴行淳。義禁府啓。向前李尙直。身爲守土之官。逆札往來。不能嚴防。以此照律。何如。啓。傳曰。依允。
정조 1년
丁酉十一月初八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀全羅道漂胡問情狀啓。國榮讀奏。上曰。胡倭之漂泊狀啓。連續不絶。大抵今年風災。天下似必同然矣。國榮曰。然矣。異國人漂泊。無如今年之多。接濟護送。邊邑之爲弊不少矣。上曰。俄見李在簡之疏。則以銓郞之臺望。不爲簡問爲引嫌。郞廳何不簡問云乎。國榮曰。新除郞廳。全昧古例。不知簡問之可否。遽爾擬望入啓云矣。上曰。臺望旣是通淸。則宜乎簡問於不參堂上。而不此之爲。直爲入啓。極涉疎率矣。國榮曰。然矣。郞官之事。雖緣生疎。而爲其堂上者。必不無自歉之心矣。命退去。諸臣以次出。
정조 1년
丁酉十一月初八日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。諫院諸臺之連日違牌。是何事也。國榮曰。大司諫柳戇。則被斥於玉堂。司諫任觀柱。正言柳誼。則憲臣請譴罷。其在廉隅。似不得行公矣。上曰。似然矣。命讀司譯院首譯代送草記。上曰。李湛。旣以病落後。則代送首譯。能及於使行未渡江之前乎。國榮曰。使臣一行。近一望當留於灣府。其前可以及期下去矣。上曰。注書望。旣非都政之序陞。則初望之末副。又擬於次望。竝爲入啓。翰注之不察大矣。國榮曰。旣無可擬之人。故不得已疊擬。而初望未落點之前。次望復擬。事涉未安矣。命讀諸道狀啓。國榮讀奏。命書判付訖。命退去。諸臣以次出。
정조 1년
丁酉十一月初八日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。戶曹經用。漸漸耗縮。實爲可悶。國家緩急所恃。在於關西。而聞關西諸庫所在。擧皆蕩然云。此後如有用財之事。則將何以支堪乎。言念國計。可謂罔涯矣。國榮曰。經費之不足。非今斯今。而至於昨今年。則連有事故。用財不知幾巨萬。其所匱乏。勢所固然。而西關所在財用。亦皆枵然云。若此不已。則大小經用。亦無可恃處。尤切憂悶。上曰。軍門留在。或不至板蕩乎。國榮曰。他軍門虛實。未能詳知。而至於禁衛營錢穀。本不夥然之中。所積穀包。幾半腐傷。脫有緩急。則實無需用之道。臣營旣如此。則他軍門。推此可知。實有無窮之慮矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐直。右副承旨李秉模坐。同副旨申應顯坐直。注書柳孟養藥院直鄭東浚病。假注書李信祜仕直。事變假注書李景溟仕。
정조 1년
下直。公忠兵虞候李潤元。定州牧使鄭昌順。
정조 1년
傳于鄭民始曰。下直守令營將留待。
정조 1년
注書鄭東浚病。代以李信祜爲假注書。
정조 1년
事變假注書林雲喆改差。代以李景溟爲事變假注書。
정조 1년
申應顯啓曰。合辭方張之時。諫院無詣臺之員。未肅拜呈告人員。竝卽牌招。何如。傳曰。允。
정조 1년
李亨逵啓曰。假注書李信祜。事變假注書李景溟。時無職名。令該曹依例付軍職。冠帶常仕。何如。傳曰。允。
정조 1년
傳于李秉模曰。禁府公事堂上遞差。
정조 1년
傳于鄭民始曰。副提調持加減交濟湯入侍。
정조 1년
傳于鄭民始曰。畫員金德成。永付司果。
정조 1년
備忘記。傳于申應顯曰。前司謁全盛大。司謁除授。
정조 1년
傳于申應顯曰。木綿三同。綿紬一同。布一同。入于王大妃殿。
정조 1년
以大司諫柳戇。司諫任觀周。正言柳誼李殷模牌不進罷職傳旨。傳于申應顯曰。只推。
정조 1년
傳于申應顯曰。明日開門。勿爲差早。
정조 1년
申應顯。以義禁府言啓曰。京畿放未放啓本回啓判付內。申大顯特放。平安道放未放啓本回啓判付內。洪和輔特放。全羅道放未放啓本回啓判付內。權烋曺學臣趙來鎭李載運等竝放送。金悌行減等事。命下矣。京畿南陽府定配罪人申大顯。平安道雲山郡徒配罪人洪和輔。全羅道海南縣定配罪人權烋。雲峯縣徒配罪人曺學臣。羅州牧徒配罪人趙來鎭。海南縣定配罪人李載運等。竝卽放送事。分付各該道臣。興陽縣遠竄罪人金悌行。仍其配所減等。徒三年改錄事。分付該道道臣之意。敢啓。上曰。知道。
정조 1년
執義洪彦喆啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載間。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。而揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府設鞫嚴問。李潭以種麤厲之氣。稟萬古陰黠之性。跡其平生。唯利是趨。若論厚賊之死黨。潭實爲魁。締結凶逆。濁亂一世。求之往牒。莫潭若也。不幸顯戮未加。陰誅先及。致令死於牖下。國人之憤痛。至今益激。若其罪惡。前後三司諸臣。臚列無餘。而擧其大禮而言之。以厚謙之血黨南絳老李迪輔。劾之於前。以啓能之私人李義翊鄭一祥。論之於後。若使潭生存於覆載之間。則養厚泰淵之律。渠焉得獨逭乎。今當化理淸明之日。如此大奸巨慝。不可以旣骨而置而不論。向來追削之請。終靳兪音。雖出於寬貸之聖意。此不嚴懲。無以戢凶徒而勵末俗矣。請故判書李潭。亟施追削之典。洪達洙干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科而有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請長鬐縣遠竄罪人聖中。亟令王府設鞫嚴問。期於得情。快正王法。有臣宗甲義駿和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙末聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府設鞫嚴問。依律處斷。乙未五月文科原榜。多是賊邊之徒。陰藉汲引之力。冒占科名。固已駭憤。而至囑凶魁。互相恐動。敢以欲起科獄等說。危逼我聖上者。究厥罪狀。萬戮猶輕。特以我殿下山藪之量。不下指名之敎。故輿憤雖切。而憑覈無路。天網高懸。而凶徒猶漏。今於諫疏之發。旣有指的之論。則豈可削其榜而止哉。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。島配罪人李普溫。行己麤鄙。趨附弘燮。爲其狎客。大小言論。無不參涉。平日至有拜祠堂之說。弘燮之陰謀凶論。必無不知之理。請黑山島島配罪人李普溫。設鞫嚴問。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。經先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府設鞫得情。快正王法。罪人南興老。以逆述之狎客。隨在謫所。究其情狀。已極萬萬叵測。而又於逆範輩。聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府設鞫得情。快正王法。答曰。不允。
정조 1년
丁酉十一月初九日。兼春秋朴行淳。義禁府啓目。定配罪人仍秩申大顯。依啓聞施行。他餘罪人等。令各該衙門。稟處。何如。啓。傳曰。申大顯雖是印僞造。未捧結案。當初旣定徒年。大霈之下。宜有參恕之道。特放爲良如敎。
정조 1년
義禁府啓目。定配罪人仍秩。依啓聞施行。他餘罪人等。令各該衙門。稟處。何如。啓。傳曰。洪和輔罪雖不輕。其所定律。不過徒年。此是遇赦卽放者。而況今大霈乎。特放爲良如敎。
정조 1년
義禁府啓目。逬裔罪人鄭義達。旣已物故。其餘罪人。令各該衙門。稟處。何如。啓。傳曰。權恷段。被贓者。旣以物故見放。宜有首從之別是旀。曺學臣趙來鎭等所坐。不過徒年是旀。李載運段。屢經大霈。竝放送爲旀。金悌行段。何足深誅。而有難輕放。減等爲良如敎。
정조 1년
丁酉十一月初九日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀湖南關西關東放未放回啓。國榮讀奏。命書判付。上曰。明日次對。當依例爲之云乎。國榮曰。以大妃殿誕日相値。不得爲之云矣。上曰。右副承旨。與下直守令營將入侍。出榻敎命退去。諸臣以次出。
정조 1년
丁酉十一月初九日巳時。上御熙政堂。下直守令營將同爲入侍時。右副承旨李秉模。記事官鄭東浚。記事官徐龍輔金勉柱。尙州營將柳爾冑。平昌郡守尹在醇。狼川縣監李迪輔。以次進伏訖。上曰。守令營將進前。爾冑進伏。上下詢職姓名履歷。仍命退。在醇進伏。上下詢職姓名訖。上曰。平昌爲關東中災邑云。下往後。必努力善治也。仍命退。迪輔進前。上下詢職姓名訖。上曰。爲守令幾處乎。迪輔曰。曾爲豊基郡守。六朔而歸矣。上曰。何爲而速遞乎。迪輔曰。爲下等矣。上曰。因何事爲下等乎。迪輔呑吐半餉。不爲陳奏。秉模累促仰奏。而終不仰對。上曰。以曾經侍從之人。咫尺下詢。終不仰奏。且擧措駭妄。事未前見。當處分。退出。可也。仍命書傳敎曰。狼川縣監李迪輔。咫尺前席。擧措駭妄。問其履歷。豊基下等四字。依俙奏對之後。半坐半伏。終不仰對。此等之擧。實所稀見。爲先拿處。上曰。外人則不知裏面。但以斥厚賊。爲迪輔事業。良可笑矣。迪輔。本以附麗於龜柱之人。聽其指使。腸肚相連。雖有斥謙之事。旣是龜柱之指囑。則不過爲龜柱私人而已。有何可稱之端乎。上命書傳敎曰。遠如湖南。而亦已來到海西湖西放未放。尙未來到云。兩道監司推考。其令趁卽修啓。仍命退。承史以次出。
정조 1년
丁酉十一月初九日午時。上詣孝明殿。晝茶禮入侍時。左承旨李亨逵。右承旨鄭民始。左副承旨徐逈修。右副承旨李秉模。同副承旨申應顯。記事官鄭東浚。記事官徐龍輔金勉柱。以次侍立。上具衰服。詣孝明殿。親行晝茶禮。儀注上同上還詣幕次。上曰。李迪輔囚單子入來與否。知入。亨逵奏曰。姑不入來矣。上曰。何時下敎。而尙不入之。事極駭然。仍命書傳敎曰。當直都事拿處。仍還內。承史以次退出。
정조 1년
丁酉十一月初九日未時。上御誠正閣。右承旨入侍時。右承旨鄭民始。記事官柳孟養徐龍輔金勉柱。以次進伏訖。上曰。今日坐直誰也。民始曰。左副同副矣。上曰。四道放未放。何至今不爲上來乎。民始曰。頒赦已月餘。而尙無消息。極甚怪訝。上曰。遠道則入來。而近道之尙今遲滯。未可知也。上曰。注書出去。禁府今日開坐。諸守令議處照律事。分付。命讀咸鏡道薦新狀啓。上曰。李迪輔擧措。極爲駭然。筵體生疎。無或怪也。而問其豊基時下等之事。則咨且囁嚅。終不仰對。事之寒心。莫此爲甚。民始曰。觀其爲人。則極爲不似。似不堪當於百里之任矣。上曰。然矣。命書傳敎曰。中官梁大宜加資。命讀各司草記訖。命退去。諸臣以次出。
정조 1년
丁酉十一月初九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上曰。李迪輔。曾不識其何狀矣。今日始見。則非但爲人之不似。前席奏對。擧措惝怳。如此而何能當字牧之任乎。國榮曰。爲人之不似。誠如聖敎。而朝廷所以發掦此人者。特以向來一疏之事也。因此而瀛選。至於除邑。觀其人而顧其職。則似涉過矣。上曰。不稱其職。已無可言。而至於治民。如非綜密剛嚴者。則有難成效。而狼川雖是峽邑。以此貌樣爲其長官。則難免庾民奚罪之歎矣。國榮曰。聖敎誠然矣。上曰。王大妃殿氣候。近頗未寧。連進粟米飮。而膈滯之氣。猶未快降。以竹瀝薑汁之屬。調進。何如。國榮曰。俄聞醫女所傳之言。則膈滯之候。尙未降下云。故問於諸醫。則皆以爲以竹瀝薑汁調和進御爲好云矣。上曰。王大妃殿進御粟米飮。調竹瀝五匙。薑汁一匙入之。出榻敎命入湯劑。絢奉湯劑進前。上進御。命退去。諸臣以次出。
정조 1년
丁酉十一月初九日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。王大妃殿進御粟米飮中。干汁竹瀝調進後。膈滯之候。有差減之勢乎。上曰。姑無動靜矣。國榮曰。近日水剌進御。爲幾何乎。上曰。湯飯或粥飮。時時進御。而不得多進矣。命讀禁府罪人放送減等草記。命書批答。上曰。各道給災。比昨年多寡。爲幾何云乎。國榮曰。七道給災。則不甚夥然。而湖西。比昨年最多云矣。上曰。湖西之今年年事。可謂失稔。道臣報災雖或夥然。若或減削。則難免白地徵稅之患。從優許給。固其宜也。國榮曰。然矣。命讀諸道啓本訖。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨徐逈修坐。右副承旨李秉模坐。同副承旨申應顯坐直。注書柳孟養藥院直一員未差。假注書李信祜仕直。事變假注書李景溟仕。
정조 1년
大殿惠慶宮中宮殿。政院玉堂口傳問安。答曰。知道。
정조 1년
申應顯啓曰。戶曹參判洪樂命。除拜後過三日不爲出肅。依定式。推考警責。仍卽牌招察任。何如。傳曰。允。
정조 1년
李亨逵啓曰。今日次對。兩司長官。當爲進參。大司憲趙時俊。卽爲牌招。以爲入侍之地。何如。傳曰。允。
정조 1년
傳于李亨逵曰。大臣備局堂上引見。
정조 1년
吏曹口傳政事。承政院注書單柳孟養。
정조 1년
傳于申應顯曰。廉載成爲司謁。
정조 1년
傳于李亨逵曰。史官三員待命。騎馬三匹立之。
정조 1년
申應顯啓曰。初覆以今十五日內擇日事。命下矣。令日官推擇。則初覆今月十二日。再覆十八日。三覆十九日爲吉云。以此日擧行之意。分付該曹。何如。傳曰。允。
정조 1년
李亨逵。以義禁府言啓曰。罪人李尙直。杖一百收贖。告身盡行追奪。流三千里定配事。照律公事判付內。依允。啓下矣。杖一百收贖。告身盡行追奪。慶尙道泗川縣流三千里定配。而以議啓內辭意。具罪目。依例發遣府書吏。押送配所。何如。傳曰。允。
정조 1년
丁酉十一月初十日。兼春秋朴行淳。義禁府啓。前穩城府使李尙直。以逆札往來。不能嚴防罪。杖一百流三千里私罪。啓。傳曰。依允。
정조 1년
丁酉十一月初十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日卽王大妃殿誕日也。諒闇之中。雖未展獻觴之禮。此日長樂趨拜。奉歡臣民之心。尤益慶忭。上曰。逢此日拜慈殿。豈無欣喜之心。而追億再昨年。此時悲懷。益難自勝。國榮曰。聖敎誠不勝感涕。上曰。次對久未爲之。公事必多積滯者。此亦可悶。國榮曰。然矣。今日則以誕日相値。不得已入頉稟矣。上曰。廟謨亦甚緊重。雖値誕日。不必停頉矣。國榮曰。似然矣。命書傳敎曰。今日次對爲之。命退去。諸臣以次出。
정조 1년
丁酉十一月初十日午時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。連以注書事。有所飭敎。小官慢忽之習。極爲駭然。國榮曰。鄭東浚之不卽入來。蓋其家遠之故。豈敢慢忽乎。至於柳孟養。乍罷旋除。在渠可謂特恩矣。上曰。元陵香炭事。今始決定。此後則陵屬。似無紛紜之弊矣。國榮曰。然矣。上曰。金斗性。今則可當入城矣。國榮曰。其父方在荐棘中。在渠情地。豈忍偃處城內。而飭敎旣截嚴。今則似當入來矣。命讀諸道狀啓訖。命退去。諸臣以次出。
정조 1년
丁酉十一月初十日酉時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。奉湯劑進前。上進御。上曰。近來政院擧行。全未成說。莫重啓覆擇日。該房無意取稟。待下敎後。始爲擧行。良可寒心。國榮曰。擇日之尙未取稟。果是不察矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐。右副承旨李秉模坐直。同副承旨申應顯坐直。注書柳孟養藥院直一員未差。假注書洪文泳仕直。事變假注書朴奎淳仕。
정조 1년
假注書李信祜有頉。代以洪文泳爲假注書。
정조 1년
事變假注書李景溟有頉。代以朴奎淳爲假注書。